На основу члана 24. став 1. тачка 2), члана 35. став 2, члана 37. став 1. и члана 39. ст. 3. и 4. Закона о избору народних посланика („Службени гласник РС”, број 14/22),

Републичка изборна комисија, на седници одржаној 22. фебруара 2022. године, донела је

**У П У Т С Т В О**

**ЗА ПРЕДЛАГАЊЕ лица у БИРАЧКе ОДБОРе**

**ЗА СПРОВОЂЕЊЕ ГЛАСАЊА**

**НА ИЗБОРИМА ЗА НАРОДНЕ ПОСЛАНИКЕ**

**I. УВОДНА ОДРЕДБА**

**Предмет упутства**

**Члан 1.**

(1) Овим упутством ближе се уређују поступци предлагања лица у бирачке одборе у сталном и проширеном саставу за спровођење гласања на изборима за народне посланике.

(2) Ово упутство се сходно примењује и за спровођење избора за председника Републике.

**II. ЗАЈЕДНИЧКЕ ОДРЕДБЕ**

**Стални и проширени састав бирачког одбора**

**Члан 2.**

(1) Бирачки одбор у сталном саставу чине председник, два члана, заменик председника и два заменика члана (у даљем тексту: чланови бирачких одбора).

(2) У бирачки одбор у проширеном саставу улазе члан и заменик члана које предложи подносилац проглашене изборне листе кандидата за народне посланике (у даљем тексту: подносилац изборне листе).

**Општа правила о предлагању лица у бирачке одборе**

**Члан 3.**

(1) У бирачки одбор може да буде предложено само оно лице које има изборно право и које није народни посланик, нити кандидат за народног посланика.

(2) Када овлашћени предлагачи предлажу лица у бирачке одборе, треба да воде рачуна о уравнотеженој заступљености полова и потреби да укључе особе са инвалидитетом у спровођење изборног поступка.

(3) Предлог за именовање лица у бирачки одбор садржи име и презиме, јединствени матични број грађана (у даљем тексту: ЈМБГ), место и адресу пребивалишта, број телефона и адресу за пријем електронске поште предложеног лица и означење овлашћеног предлагача.

(4) У предлогу за именовање лица у бирачке одборе мора да буде наведено да су сва предложена лица обавештена о обавези да општинској односно градској управи доставе податке о текућим рачунима на које ће се вршити исплата накнаде за рад у бирачким одборима, у складу са посебном одлуком Комисије.

**Рок за предлагање и именовање лица у бирачке одборе**

**Члан 4.**

(1) Предлог за именовање лица у бирачки одбор може се поднети најкасније 15 дана пре дана гласања.

(2) Чланови и заменици чланова бирачких одбора именују се најкасније десет дана пре дана гласања.

**Провера изборног права за чланове бирачких одбора**

**Члан 5.**

(1) Проверу да ли лица предложена у бирачке одборе имају изборно право врше локалне изборне комисије преко општинских/градских управа, изузев за лица предложена у бирачке одборе за бирачка места у иностранству и за бирачка места у заводима за извршење кривичних санкција.

(2) За лица предложена у бирачке одборе на бирачким местима у иностранству и у заводима за извршење кривичних санкција, проверу изборног права врши Републичка изборна комисија (у даљем тексту: Комисија).

(3) Ако неко предложено лице нема изборно право, локална изборна комисија, односно Комисија обавештава о томе лице које је поднело предлог, које има право предлагања другог лица, све до истека рока за подношење предлога за именовање лица у бирачки одбор.

**Законско ограничење**

**Члан 6.**

(1) Једно лице не може да буде именовано у два бирачка одбора, односно два органа за спровођење избора.

(2) Ако је једно лице предложено у два и више бирачких одбора, надлежна комисија о томе обавештава лице које је поднело каснији предлог и које до истека рока за достављање предлога за именовање лица у бирачке одборе може да достави предлог новог члана бирачког одбора.

**III. БИРАЧКИ ОДБОР У СТАЛНОМ САСТАВУ**

**Предлагач**

**Члан 7.**

(1) Чланови бирачких одбора у сталном саставу, изузев чланова бирачких одбора за бирачка места у иностранству и за бирачка места у заводима за извршење кривичних санкција, именују се на предлог посланичких група у Народној скупштини.

(2) Чланови бирачких одбора у иностранству именују се на предлог министарства надлежног за спољне послове, по могућности, из реда бирача који имају боравиште у иностранству, а председник бирачког одбора именује се из реда запослених у дипломатско-конзуларном представништву Републике Србије у иностранству (у даљем тексту: дипломатско-конзуларно представништво).

(3) Чланови бирачких одбора у заводима за извршење кривичних санкција именују се на предлог министарства које је надлежно за правосуђе, а ниједан међу њима не може да буде лице које ради у том министарству или које гласа у заводу.

(4) Посланичком групом у смислу предлагања члана бирачких одбора у сталном саставу сматра се и народни посланик појединац или група народних посланика која броји мање од оног броја народних посланика који је потребан за образовање посланичке групе:

1) ако су сви ти народни посланици изабрани са исте изборне листе;

2) ако изборна листа на којој су изабрани није освојила онолико мандата колико је потребно за образовање посланичке групе;

3) ако нико од њих није приступио некој посланичкој групи;

4) ако су сви ти народни посланици потписали предлог за именовање члана, односно заменика члана бирачког одбора у сталном саставу.

**Сачињавање предлога за именовање чланова бирачких одбора у сталном саставу**

**Члан 8.**

(1) На основу законом прописаних мерила, Комисија за територију сваке локалне изборне комисије благовремено прописује и објављује на веб-презентацији распоред места по којем посланичке групе предлажу чланове бирачких одбора у сталном саставу.

(2) Предлог за именовање чланова бирачких одбора посланичка група сачињава у складу са објављеним распоредом места и на Обрасцу БО-1, који је саставни је део овог упутства.

(3) Предлог за именовање чланова бирачких одбора посланичка група сачињава за сваку општину/град посебно.

(4) За град Београд, предлог за именовање чланова бирачких одбора сачињава се посебно за сваку градску општину.

(5) Када предлаже кандидата за председника и заменика председника бирачког одбора, посланичка група, по могућности, даје предност лицу које је прошло обуку за рад у бирачком одбору и има искуство у спровођењу избора.

**Достављање предлога за именовање чланова бирачких одбора у сталном саставу**

**Члан 9.**

(1) Предлог за именовање чланова бирачких одбора посланичка група доставља локалној изборној комисији.

(2) Предлог за именовање чланова бирачких одбора подноси председник посланичке групе или лице које он за то овласти.

(3) Председник посланичке групе дужан је да Комисији најкасније 20 дана пре дана гласања достави списак лица која су овлашћена да за одређену општину/град поднесу предлог за именовање чланова бирачких одбора.

(4) За свако лице које је овлашћено да поднесе предлог за именовање чланова бирачких одбора наводи се: име и презиме, ЈМБГ, место и адреса пребивалишта, број мобилног телефона и назив општине/града за коју се издаје овлашћење.

(5) Једно лице може да буде овлашћено за више општина/градова.

(6) Овлашћење за подношење предлога за именовање чланова бирачких одбора може се пренети на треће лице, при чему је то треће лице дужно да уз предлог за именовање чланова бирачких одбора приложи и наведено овлашћење, које мора да садржи следеће податке о лицу које се овлашћује: име и презиме, ЈМБГ, место и адреса пребивалишта, број мобилног телефона и назив општине/града за коју се издаје овлашћење.

(7) Ако посланичка група не достави благовремено предлог за именовање члана бирачког одбора, локална изборна комисија у бирачки одбор у сталном саставу именује лице које предложи начелник општинске, односно градске управе.

(8) Када предлаже члана бирачког одбора, начелник општинске, односно градске управе, по могућности, даје предност лицу које је прошло обуку за рад у бирачком одбору и има искуство у спровођењу избора.

**III. БИРАЧКИ ОДБОР У ПРОШИРЕНОМ САСТАВУ**

**Предлагач**

**Члан 10.**

(1) Чланови бирачког одбора у проширеном саставу именују се на предлог подносилаца изборних листа.

(2) Подносилац изборне листе може да предложи по члана и заменика члана у сваки бирачки одбор у проширеном саставу.

(3) Ако подносилац изборне листе благовремено не предложи члана, односно заменика члана бирачког одбора у проширеном саставу, бирачки одбор се образује без представника тог подносиоца изборне листе.

**Сачињавање предлога за именовање чланова бирачких одбора у проширеном саставу**

**Члан 11.**

(1) Предлог за именовање чланова бирачких одбора подносилац изборне листе сачињава за сваку јединицу локалне самоуправе посебно, као и посебно за сва бирачка места у заводима за извршење кривичних санкција и у иностранству.

(2) За град Београд, предлог за именовање чланова бирачких одбора сачињавају се посебно за сваку градску општину.

(3) Предлог за именовање чланова бирачких одбора подносилац изборне листе сачињава на Обрасцу БО-2, који је саставни је део овог упутства.

**Достављање предлога за именовање чланова бирачких одбора у проширеном саставу**

**Члан 12.**

(1) Предлог за именовање чланова бирачких одбора, изузев чланова бирачких одбора за бирачка места у иностранству и за бирачка места у заводима за извршење кривичних санкција, подносилац изборне листе доставља локалној изборној комисији.

(2) Предлог за именовање чланова бирачких одбора за бирачка места у иностранству и за бирачка места у заводима за извршење кривичних санкција подносилац изборне листе доставља Комисији.

(3) Предлог за именовање чланова бирачких одбора доставља лице овлашћено за подношење изборне листе или лице које он за то овласти.

(4) Лице овлашћено за подношење изборне листе дужно је да Kомисији најкасније 20 дана пре дана гласања достави списак лица која су овлашћена да за одређену општину/град, односно заводе за извршење кривичних санкција и иностранство поднесу предлоге за именовање чланова бирачких одбора у проширеном саставу.

(5) За свако лице које је овлашћено за предлагање чланова бирачких одбора наводе се: име и презиме, ЈМБГ, место и адреса пребивалишта, број мобилног телефона и назив општине/града за коју се издаје овлашћење.

(6) Једно лице може да буде овлашћено за више општина/градова.

(7) Овлашћење за подношење предлога за чланове бирачких одбора може се пренети на треће лице при чему је то треће лице дужно да уз предлог за именовање чланова бирачких одбора приложи и наведено овлашћење, које мора да садржи следеће податке о лицу које се овлашћује: име и презиме, ЈМБГ, место и адреса пребивалишта, број мобилног телефона и назив општине/града за коју се издаје овлашћење.

**IV. ИСТОВРЕМЕНО СПРОВОЂЕЊЕ ИЗБОРА**

**Посебно ограничење за именовање у бирачки одбор**

**Члан 13.**

Ако се истовремено са изборима за народне посланике или изборима за председника Републике одржавају и избори за одборнике скупштине јединице локалне самоуправе или одборнике скупштине градске општине, у бирачки одбор не може да буде предложен кандидат за одборника.

**Предлагач у случају истовременог одржавања више избора**

**Члан 14.**

(1) Ако се истовремено са изборима за народне посланике одржавају и избори за председника Републике или избори за одборнике скупштина јединица локалне самоупаве, односно одборнике скупштина градских општина, право да предложи чланове и заменике члана бирачких одбора у проширеном саставу има и сваки предлагач проглашеног кандидата за председника Републике, односно подносилац проглашене изборне листе кандидата за одборнике.

(2) Политичка странка, коалиција односно група грађана која је подносилац изборне листе и истовремено и предлагач проглашеног кандидата за председника Републике, односно подносилац изборне листе кандидата за одборнике, у бирачки одбор у проширеном саставу може да предложи само једног члана и једног заменика члана.

**Достављање предлога за именовање чланова бирачких одбора у случају истовременог одржавања избора за народне посланике и избора за одборнике Скупштине града Београда**

**Члан 15.**

(1) Изборна комисија града Београда обавештава Републичку изборну комисију, најкасније 20 дана пре дана гласања, о проглашеној изборној листи кандидата за одборнике Скупштине града Београда чији подносилац није истовремено и подносилац изборне листе кандидата за народне посланике, као и о лицима овлашћеним да у име тог подносиоца изборне листе кандидата за одборнике доставе предлоге за именовање чланова бирачких одбора у проширеном саставу за бирачка места на територији града Београда.

(2) О обавештењу примљеном од изборне комисије града Београда о проглашеној изборној листи кандидата за одборнике Скупштине града Београда, као и о лицима овлашћеним да у име подносиоца те изборне листе доставе предлоге за именовање чланова бирачких одбора у проширеном саставу за бирачка места на територији града Београда, Републичка изборна комисија без одлагања обавештава изборне комисије градских општина града Београда, у сврху прикупљања предлога и именовања чланова бирачких одбора за бирачка места на својој територији.

**V. ЗАВРШНE ОДРЕДБE**

**Објављивање и ступање на снагу упутства**

**Члан 16.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

02 Број 013-554/22

У Београду, 22. фебруара 2022. године

**РЕПУБЛИЧКА ИЗБОРНА КОМИСИЈА**

 ПРЕДСЕДНИК

 Владимир Димитријевић